**ZÁPIS č.11**

**Z RIADNEHO ZASADNUTIA SPRÁVNEJ RADY TASR**

**6. novembra 2015 so začiatkom o 13.00 h**

**Prítomní členovia správnej rady:** Vladimír Masár, Boris Chovanec ,Peter Alakša, Ján Sand, Richard Kvasňovský

**Hostia:** PhDr. Jaroslav Rezník, generálny riaditeľ TASR

**Miesto konania:** Bratislava, Lamačská cesta 3, TASR

Rokovanie v zmysle čl. 3, 5 ods. 1 a čl. 6 Rokovacieho poriadku Správnej rady zvolal predseda rady Vladimír Masár. Poveril podpredsedu B. Chovanca vedením rokovania.Ten konštatoval, že rada je uznášaniaschopná a navrhol program zasadnutia:

**Program:**

1. **Hodnotenie plnenia rozpočtu príjmov a výdavkov k 30. 9. 2015**
2. **Informácia o vyhodnotení záverov aplikácie zákona č. 176/2004 Z. z. v podmienkach TASR.**
3. **Rôzne**

**UZNESENIE č. 28/2015:**

Členovia rady schválili program zasadnutia:

Za : 5 Proti: 0 Zdržal sa: 0

**Uznesenie bolo prijaté.**

1. **Hodnotenie plnenia rozpočtu príjmov a výdavkov k 30. 9. 2015**

Podpredseda Správnej rady TASR požiadal generálneho riaditeľa, aby odprezentoval predložený materiál.

GR TASR zosumarizoval hospodárenie agentúry za prvé tri štvrťroky tohto roka. Zdôraznil,že rozpočet bol čerpaný v súlade so zásadami hospodárnosti, efektívnosti a účelovosti.

Členom rady predložil v tabuľkovej forme prehľad plnenie rozpočtu príjmov a výdavkov.

Percentuálne plnenie v položke Príjmy bolo v porovnaní so schváleným rozpočtom k 30.09.2015 vykázané vo výške 77,97 %. Z podrobnejšieho rozboru zložiek príjmovej časti rozpočtu vyplýva, že za I.- III. štvrťrok sa TASR vo výške 78,16 % podarilo naplniť rozpočet v položke nedaňové príjmy, ktorej hlavnou zložkou sú administratívne a iné poplatky v rámci ktorej sa klasifikuje predaj spravodajských služieb. Príjem z druhej hlavnej zložky príjmov TASR – z bežných transferov dosiahol 77,35 % schváleného rozpočtu.

Čerpanie výdavkov spolu bolo k 30.9.2015 vykázané vo výške 74,69 % z ročného rozpočtu. Najvyšší percentuálny nárast je zaznamenaný v položke bežné transfery, v rámci ktorej bol klasifikovaný vyplatený príspevok neziskovej organizácii, odstupné a odchodné.

Týmito pohybmi dosiahla celková bilancia príjmov a výdavkov TASR 279 387 Eur.

Generálny riaditeľ podrobne zhodnotil aktíva a pasíva hospodárenia TASR.

Ďalej informoval, že v zmysle Opatrenia Ministerstva financií Slovenskej republiky č. MF/17616/2013-74,ktorým sa ustanovujú podrobnosti o usporiadaní, označovaní a obsahovom vymedzení položiek individuálnej účtovnej závierky, termíny a miesto ukladania individuálnej účtovnej závierky a výročnej správy pre účtovné jednotky účtujúce v sústave podvojného účtovníctva, ktoré nie sú založené alebo zriadené na účely podnikania vyplýva, že súčasti účtovnej závierky sú súvaha, výkaz ziskov a strát a poznámky. Uvedené časti účtovnej závierky TASR sa predkladajú raz ročne v termíne do 31.3. nasledujúceho roku do registra účtovných závierok.

Vzhľadom na uvedenú skutočnosť keďže TASR vedie účtovníctvo priebežne predložil pre informáciu tiež stav výnosov, nákladov a hospodárskeho výsledku za I.-III. štvrťrok v štruktúre výkazu ziskov a strát nasledovne:

TASR za I. až III. štvrťrok vykázala náklady v sume 4 651 466 Eur, výnosy v sume 4 841 502 Eur a hospodársky výsledok vo výške 190 036 Eur. Náklady aj výnosy boli ovplyvnené zaúčtovaním dokladov súvisiacich s projektom digitalizácie.

Na záver generálny riaditeľ zdôraznil, že cieľom manažmentu je znížiť nepriaznivý vývoj hospodárenia za rok 2014, tak ako ho zaviazala SR TASR a zabezpečiť pozitívny výsledok hospodárenia za rok 2015. Konštatoval, že tlačová agentúra vykázala za I. –III. štvrťrok zisk. Po zapracovaní predpokladaných výdavkov, rezerv a opravných položiek, dopadu prepočtu koeficientu DPH a sťahovania, ktoré budú vynaložené a zaúčtované v poslednom štvrťroku dosiahnu náklady za rok 2015 výšku 5 990 tis. Eur. Uviedol, že výnosy, očakávame vo výške 6 050 tis. Eur.

Poukázal, že z predloženého materiálu vyplýva, že TASR skončí hospodárenie za rok 2015 s predpokladaným ziskom na úrovni cca 60 tis. Eur. Uvedený výhľad bude naďalej mesačne aktualizovaný.

Podpredseda rady poďakoval generálnemu riaditeľovi a otvoril rozpravu v rámci  ktorej členovia rady rozobrali jednotlivé účtovné položky. Keďže neboli pripomienky ,ani výhrady k predloženému materiálu podpredseda rady navrhol uznesenie.

**UZNESENIE č. 29/2015:**

Správna rada TASR berie na vedomie materiál- Hodnotenie plnenia rozpočtu príjmov a výdavkov k 30. 9. 2015

Za : 5 Proti: 0 Zdržal sa: 0

**Uznesenie bolo prijaté.**

1. **Informácia o vyhodnotení záverov aplikácie zákona č. 176/2004 Z. z. o nakladaní s majetkom verejnoprávnych inštitúcií v podmienkach TASR.**

Generálny riaditeľ informoval radu, že z dôvodu ukončenia nájomnej zmluvy na  terajšie  priestory zo strany prenajímateľa - na Lamačskej ceste č.3 k 30.11.2015 z dôvodu prestavby objektu, TASR musí zabezpečiť nové kancelárske priestory a to formou prenájmu v časovom termíne od 1.12.2015. V rámci prieskumu trhu bolo zisťované porovnateľné nájomné v danom mieste, čase a na dohodnutý účel.

PhDr. Rezník predložil rade všetky dokumenty týkajúce sa zabezpečenia nových priestorov. Na základe vykonaného prieskumu optimálnej výšky nájmu kancelárskych priestorov, skladových priestorov a parkovacích boxov - porovnateľných nehnuteľností, v danom čase a na dohodnutý účel bola komisiou vyhodnotená z ponúk ako najvýhodnejšia ponuka od spoločnosti Botus,s.r.o., Bratislava. Ponuka spoločnosti bola vyhodnotená ako najvýhodnejšia z hľadiska ceny nájomného a kompletnosti požadovaných priestorov .

Zdôraznil, že celý proces prebieha v súlade s aplikáciou zákona č. 176/2004 Z. z. o nakladaní s majetkom verejnoprávnych inštitúcií v podmienkach TASR .

Členovia rady sa v rámci diskusie zaujímali o výšku prenájmu aj jeho dĺžku, náklady na energie podiel na platbách za spoločné priestory aj možnosti parkovania. Konštatovali, že ide o nové moderné priestory zodpovedajúce potrebám inštitúcie.

Po ukončení rozpravy podpredseda rady B.Chovanec navrhol uznesenie.

**UZNESENIE č. 30/2015**

Správna rada Tlačovej agentúry Slovenskej republiky udeľuje súhlas s Rozhodnutím č. 3/2015 o nájme nebytových priestorov a poveruje generálneho riaditeľa TASR rokovať o podmienkach nájmu budovy Westend Gate, Dúbravská cesta 14, Bratislava v zmysle predloženej ponuky a uzatvoriť nájomnú zmluvu.

1. **Rôzne**

Podpredseda SR TASR B. Chovanec konštatoval, že tlačová agentúra poskytla členom rady všetky dokumenty sťažovateľa R.CH. i odpovede TASR resp. iných orgánov v tejto veci .( Boli doručené 28.8. 2015 e- mailom.) Členovia Správnej rady TASR sa oboznámili so spisovým materiálom sťažovateľa R.CH. a podrobne prebrali obsah sťažnosti už na predchádzajúcich rokovaniach rady.

Podpredseda rady oboznámil generálneho riaditeľa TASR s odpoveďou, ktorú rada zašle sťažovateľovi i na MS SR. Konštatoval, že postup TASR pri riešení   žiadosti R. CH. považuje rada v celom rozsahu za správny.

S ohľadom na prešetrené skutočnosti Správna rada TASR vyhodnotila sťažnosť R.CH. ako  neopodstatnenú a preto ju zamietla.

Členovia správnej rady sa dohodli na termíne ďalšieho zasadnutia 8.12. 2015 (utorok) o 15,00 h.

Bratislava 6.11. 2015

Zapísal: V. Masár, v. r.

Predseda správnej rady TASR